Forslag til RÅDETS AFGØRELSE om Fællesskabets holdning til nedsættelsen af et rådgivende paritetisk udvalg, hvorom der skal træffes afgørelse i det associeringsråd, der er oprettet ved Europaaftalen mellem De Europæiske Fællesskaber og Litauen

(forelagt af Kommissionen)

BEGRUNDELSE

1. Ifølge artikel 116 i Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Litauen på den anden side, der trådte i kraft den 1. februar 1998, kan associeringsrådet beslutte at nedsætte særlige udvalg eller arbejdsgrupper, der skal bistå det i udførelsen af dets hverv.

2. Selv om ovennævnte Europaaftale ikke udtrykkeligt giver mulighed for at nedsætte et rådgivende organ for en dialog mellem de regionale og lokale myndigheder, foreslår Kommissionen, at associeringsrådet som svar på den store interesse, som regionale og lokale myndigheder på begge sider har givet udtryk for, nedsætter et rådgivende paritetisk udvalg, der repræsenterer begge parters regionale og lokale myndigheder, der igen repræsenteres af Regionsudvalget for Fællesskabets vedkommende og otte repræsentanter for de regionale og lokale myndigheder for Litauens vedkommende.

3. Det foreslåede rådgivende paritetiske udvalg skal være et forum for dialog og samarbejde mellem de regionale og lokale myndigheder på begge sider, der vil være til lige stor fordel for de litauiske regionale og lokale myndigheder, som vil kunne sætte sig ind i høringsprocessen i Regionsudvalget og i dialogen mellem de regionale og lokale myndigheder i Den Europæiske Union i almindelighed, og for de regionale og lokale myndigheder i Den Europæiske Union, som vil kunne gøre sig bekendt med den regionale dimension af reformerne i Litauen. Associeringsrådet kan også høre det foreslåede rådgivende paritetiske udvalg, før det træffer beslutninger på områder af klar regional interesse. Det er dog associeringsrådet alene, der afgør, om udvalget skal høres.

4. Nedsættelsen af det foreslåede rådgivende paritetiske udvalg belaster ikke Fællesskabets budget, da de litauiske deltagere afholder deres egne udgifter, og udgifterne på Fællesskabets side afholdes over Regionsudvalgets budget.

5. Vedlagt følger forslaget til Rådets afgørelse om den holdning, Fællesskabet skal indtage i associeringsrådet, som fastsat i artikel 2, stk. 1, i Rådets og Kommissionens afgørelse af 19.12.1997 om indgåelse af Europaaftalen. Rådet anmodes om at vedtage dette forslag efter høring af Europa-Parlamentet.

2002/0262 (ACC)

Forslag til RÅDETS AFGØRELSE om Fællesskabets holdning til nedsættelsen af et rådgivende paritetisk udvalg, hvorom der skal træffes afgørelse i det associeringsråd, der er oprettet ved Europaaftalen mellem De Europæiske Fællesskaber og Litauen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, traktaten om oprettelse af Det Europæiske Kul- og Stålfællesskab og traktaten om oprettelse af Det Europæiske Atomenergifællesskab (Euratom),

under henvisning til artikel 300, stk. 2, andet afsnit, i traktaten om oprettelse af Det Europæiske Fællesskab,

under henvisning til artikel 2, stk. 1, i Rådets og Kommissionens afgørelse af 19.12.1997 om indgåelse af Europaaftalen om oprettelse af en associering mellem De Europæiske Fællesskaber og deres medlemsstater på den ene side og Litauen på den anden side,

under henvisning til forslag fra Kommissionen, [1] og

[1] EFT C [...] af [...], s. [...]

ud fra følgende betragtninger:

(1) Artikel 116 i Europaaftalen fastsætter, at associeringsrådet kan beslutte at nedsætte særlige udvalg eller arbejdsgrupper, der skal bistå det i udførelsen af dets hverv.

(2) Dialog og samarbejde mellem regionale og lokale myndigheder i Den Europæiske Union og Litauen kan bidrage væsentligt til den fuldstændige gennemførelse af Europaaftalen.

(3) Et sådant samarbejde bør foregå mellem medlemmerne af De Europæiske Fællesskabers Regionsudvalg og repræsentanter for Litauens regionale og lokale myndigheder -

TRUFFET FØLGENDE AFGØRELSE:

Fællesskabets holdning i det associeringsråd, der er oprettet ved artikel 111 i Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Litauen på den anden side, til nedsættelsen af et rådgivende paritetisk udvalg baseres på det udkast til afgørelse, som associeringsrådet skal træffe, og som er knyttet som bilag til denne afgørelse.

Udfærdiget i Bruxelles, den ...

På Rådets vegne

Formand

BILAG

UDKAST TIL AFGØRELSE nr. ....../2001 truffet af associeringsrådet

mellem De Europæiske Fællesskaber og deres medlemsstater på den ene side og Republikken Litauen på den anden side den ......... 2001 om ændring af afgørelse nr. 1/98 om associeringsrådets forretningsorden (2001/.../EF) ved nedsættelse af et rådgivende paritetisk udvalg

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Litauen på den anden side [2], særlig artikel 116, og

[2] EFT L 51 af 20.2.1998, s. 3.

ud fra følgende betragtninger:

(1) Dialog og samarbejde mellem regionale og lokale myndigheder i Den Europæiske Union og Litauen kan yde et væsentligt bidrag til udviklingen af forbindelserne mellem EU og Litauen.

(2) Et sådant samarbejde bør foregå mellem medlemmerne af De Europæiske Fællesskabers Regionsudvalg på den ene side og repræsentanter for Litauens regionale og lokale myndigheder på den anden side ved nedsættelse af et rådgivende paritetisk udvalg.

(3) Dette indebærer, at associeringsrådets forretningsorden, der er faststat ved afgørelse nr. 1/98, ændres tilsvarende -

TRUFFET FØLGENDE AFGØRELSE:

Artikel 1

Følgende artikler føjes til associeringsrådets forretningsorden:

"Artikel 15

Det rådgivende paritetisk udvalg

Der nedsættes et rådgivende paritetisk udvalg, som har til opgave at fremme dialogen og samarbejdet mellem regionale og lokale myndigheder i Det Europæiske Fællesskab og Litauen. Dialogen og samarbejdet omfatter alle regionale aspekter af forbindelserne mellem Det Europæiske Fællesskab og Litauen i forbindelse med gennemførelsen af Europaaftalen. Det rådgivende paritetiske udvalg udtaler sig om spørgsmål, der opstår inden for disse områder.

Artikel 16

Det rådgivende paritetiske udvalg består af otte repræsentanter for De Europæiske Fællesskabers Regionsudvalg og otte repræsentanter for Litauens regionale og lokale myndigheder.

Det rådgivende paritetiske udvalg udfører sine aktiviteter efter høring af associeringsrådet eller på eget initiativ.

Medlemmerne vælges ud fra det princip, at det rådgivende paritetiske udvalg så nøjagtigt som muligt skal afspejle de forskellige regionale og lokale myndigheder i både Det Europæiske Fællesskab og Litauen.

Det rådgivende paritetiske udvalgs formandskab beklædes i fællesskab af et medlem af De Europæiske Fællesskabers Regionsudvalg og et litauisk medlem.

Det rådgivende paritetiske udvalg fastsætter selv sin forretningsorden.

Artikel 17

De Europæiske Fællesskabers Regionsudvalg på den ene side og Litauens regionale og lokale myndigheder på den anden side afholder hver især de udgifter til personale, rejser og diæter samt post og telekommunikation, som deres deltagelse i møder i udvalget eller dettes arbejdsgrupper indebærer.

Udgifter i forbindelse med tolkning ved møder samt oversættelse og reproduktion af dokumenter afholdes af Regionsudvalget med undtagelse af udgifter til tolkning og oversættelse til eller fra litauisk, som afholdes af de litauiske regionale og lokale myndigheder.

Andre udgifter i forbindelse med den materielle tilrettelæggelse af møderne afholdes af den part, der er vært for møderne."

Artikel 2

Denne afgørelse træder i kraft den første dag i den anden måned efter dens vedtagelse.

Udfærdiget i Bruxelles,

På associeringsrådets vegne

Formand